Mahaba ya mikataba

MAHABA YA MIKATABA

Kombo alizungukazunguka chumbani huku amejazwa na msongo wa mawazo.
Hayakuwa mawazo tu,yalikuwa mawazo ya hali yake ya maisha. Aliyahesabu
masaibu yake kimoyomoyo huku akijiuliza iwapo alikuwa analipia makosa
ambayo kwa hakika hakuweza kuyafahamu iwapo aliyatenda au la. Akilini
mwake aliwaza na kuwazua kuhusu alikokuwa mpenziwe Mwajuma. Alimwangazia
kama nyota yake ya jaha,mwangaza wake akiwa anakumbwa na kiza kinene.
Alikuwa sio mchumba tu bali pia sehemu kubwa ya maisha yake. Walikuwa
wapenzi wachanga walioenziana na kupakuliana mahaba si haba. Mambo
hayakuwa sawa kulingana na Kombo ambaye awali alikuwa ameondoka asubuhi
kwenda kazini lakini alichokipokea ni barua ya kupigwa kalamu. " Maisha
yalikuwa yanachukua mkondo upi? Je,nitaikimuje familia? Mke wangu
atanikubali na hali ya kukosa kazi?" Hizi zilikuwa balagha zilizomfanya
kusongwa kimawazo. Kile chakula alichokuwa amepikiwa na kuachiwa mezani
na mpenziwe hakukigusa hata. Angeitoa wapi nguvu ya kula wakati hakujua
kile chakula kilitoka wapi.

"Kipenzi nina uwezo mie. Iwapo hutaki kutembea basi niko radhi
kukununulia jigari. Iwapo hilo halikuridhishi roho,badi ndege utaiabiri
mara sio moja. Ukipenda naweza kuifanya iwe matwana yako." Alisema Bwana
Chumba ambaye alikuwa akimsogea Mwajuma ili amkumbatie. Ukubwa wa tumbo
lake ulionyesha umilisi aliokuwa nao wa mali. Hungeweza kutathmini jengo
lipi la kibiashara halikuwa lake katika mji wa Manyanga. Waliofahamu
uhusiano wake na Mwajuma wangesema kwamba alikuwa mwenye bahati sana
Mwajuma. Wakajisemea moyoni kuwa wangepata fursa ile basi wangefanya
ubepari wa kujikwamua kutoka katika hali zao duni za kimaisha na kuponda
raha na 'baba sukari' kama walivyowaita watu wa sampuli ya Bwana Chumba.
Huenda walikuwa sawa kwani mawazo hayo hayo waliyokuwa nayo ndiyo
aliyokuwa nayo Mwajuma,mrembo aliyepambwa na kuumbwa tangu
alipozaliwa.Alikuwa waridi. Hotelini Amiri walikokuwa hakukuwa kwa
kutembelewa na watu wa kawaida. Wenye nacho waliingia na kutoka mmoja
baada ya mwingine. Hali hii ya kupishana ilihusishwa na msongamano wa
magari yaliyotaja thamani yao yenyewe pamoja na ua lako ambalo lilikuja
nawe likiwa linakuliwaza na kukutuliza roho kutokana na uchovu wa
kuogelea hela chungu nzima. Raha iliyoje kwa Bwana Chumba kwani ua lake
lilikuwa lina hadhi zake zilizotajika.

“Sweetheart nataka nikawaone wazazi wako. Hapa nilipofika nimeshafanya
uamuzi na nataka tufungue ndoa mwezi ujao ikiwezekana,” anasema Bwana
Chumba huku anamkumbatia Mwajuma. “Kesho tutakwenda kuwaona wazazi wako
ili niweze kuwajulisha kuhusu kile tunachopanga.” Wakati anayasema haya
wakiwa wanapata raha karaha,Kombo anamsihi mamkwe wake aweze kuzungumza
na Mwajuma kwa kuwa anahisi ndoa yao imeanza kwenda fyongo na hajui la
kufanya. “Mama, najikaza kama mume na kile sielewi ni kwa nini anifanyie
haya licha ya kuahidi kuwa tungevumiliana katika shida au raha.”
Anatamatisha Kombo huku anakaa wa kuishiwa nguvu kabisa. Amedhoofika
sana. Moyoni anahisi kwamba ata mama mkwe wake pia anafahamu
yanayoendelea na huenda hamsikii hata kidogo. Anaamua kufunga safari
kuelekea kwake akajitulize roho mwenyewe.

Punde tu anapoondoka ,gari kubwa lenye magurudumu makubwa na lenye vioo
vyeusi linapiga honi na kuegeshwa mbele ya nyumba yao Mwajuma. Anashuka
Mwajuma huku akifuatwa na Bwana Chumba. Dereva anaagizwa kushusha mizigo
iliyojaa kwenye buti la gari. Mamake mwajuma anatoka nje na
kuwakaribisha wageni wake ambao hakuwa anawatarajia. Wanaketi kwenye
benchi moja kwenye veranda na kupiga gumzo huku wanabugia kahawa chungu
ambayo waliandaliwa pindi tu walipofika. Wakati wa kuondoka unapofika,
wageni wanamwaga mamkwe na kufunga safari. Mamkwe anamnong’onezea
mwanawe jambo na wanapatiana pambaja na kukumbatiana. Anabeba zawadi
alizoletewa na kuziweka chumbani, huku akijisemea, “Huyu ndiye mume wa
kumfaa mwanangu,sio maskini yule aliyekuja hapa mikono mitupu.”

Mlango unafunguliwa na mlio wake ule wa kukera unamfanya Kombo
kukurupuka kutoka kitini alikokuwa amejilaza akitaka kujua nani alikuwa
ameingia chumbani kwake. Moyo wake unatulia japo kwa kiasi kidogo
anapomwona Mwajuma ambaye ameingia huku amebeba sandarusi mbili
zilizojaa vitu vya matumizi pale nyumbani. Mdomo wake Kombo unakuwa
mzito na anashindwa kuzungumza na mpenziwe,kichwa amekiinamisha chini
kama anavyofanya mbuni kwenye mchanga. Anajihisi wa kukosa thamani kama
mume na maishani."Mbona wasonona?"Anauliza Mwajuma huku anaelekea jikoni
kuviweka vitu alivyokuja navyo."Ningependa uzungumze nami mume wangu kwa
kuwa ni bayana hali yako leo si ya kawaida."Aliongezea huku akiketi
karibu naye ili aweze kumsikiza mumewe. Kwa kumpenda sana Mwajuma basi
Kombo hakuwa na budi ila kupasua mbarika kuhusu kufutwa kazi ambayo hata
alipokuwa anaifanya haikuweza kutosheleza mahitaji yake ya kimsingi.

Hali ya kutoshtuka kwa Mwajuma baada ya kupata habari zile zilimpa
mpenziwe wasiwasi. Akawa ameanza kuhisi kuwa mkataba wao ulikuwa
umefikia tamati na kila mmoja angeanza safari upya,safari ya kuvunjwa
moyo na kuhisi kwamba hisia na jitihada zake zilikuwa hazina maana
kamwe. Akavunjika moyo zaidi,lakini hakuweza kutokwa na chozi kwa sababu
yeye ni mwanamume na kama alivyofunza na hayati mamaye,mwanamume
anajikaza kisabuni,ana ngozi ngumu na kamwe hafai kulia. Alisubiri mkewe
azungumze huku ameshika tama,macho ameyatundika sakafuni pa nyumba
yake." Mie pia nina habari. Nimeona ni heri tujipe muda ili kila mmoja
aweze kuyaangazia maisha yake na kujiliwaza na kutuliza roho kisha iwapo
Maulana atajalia,tunaweza kurejesha uhusiano huu.Kwa upande wangu sioni
kama nitarejea katika uhusiano huu kwa sababu naolewa mwezi
ujao."Akatamatisha Mwajuma huku akianza kufunganya virago vyake ili aipe
upweke mkono wa buriani.

Maneno haya yalijikariri na kujiradidi masikioni mwake Kombo.
Akachemka,macho yakawa mekundu,hasira nayo ikampanda kama nyati
aliyeumizwa. Akawa anasonya mara kadhaa huku amekunja ngumi. Akawa
anakubaliana na mawazo yake yake kuwa mkataba wake ulikuwa
umekamilika.Sauti ya honi ya gari inasikika nje. Anasimama kuangalia na
anaona jigari kubwa la thamani. Anasubiri kuona ni nani amemtembelea
lakini anashtuka kumwona Mwajuma anaondoka na begi lake na linachukuliwa
na barobaro mmoja anayeliingiza garini. Alipodhani ameyaona ya Musa,ya
Firauni yakafululiza alipomwona mzee anashuka na kumkumbatia huku
akimbusu mkewe. Muda wote alisimama mlangoni,hana nguvu hata za kusimama
wima. "Mahaba ni kwa wazee,vijana ni wa mikataba young man." Akasema
Bwana Chumba huku wanaingia garini na barobaro yule anaendesha gari
hilo. Kombo akasalia na mahaba ya Maulana.

Kombo anaanguka chini na majirani waliokuwa karibu wanakuja mbio ili
kuokoa maisha yake. Huenda ni mshtuko wa moyo. Huenda alizirai tu
kutokana na aliyoyaona. Labda alizirai kwa uchovu na mawazo ambayo
yalikuwa yanamsumbua akili kwa muda mrefu sasa na hakuwa na yeyote wa
kuzungumza naye na kumwelezea yale aliyokuwa anayapitia na yalikokuwa
yanamnyima amani na usingizi kila siku. Alikuwa amekonda sana,akawa
amedhoofika sana. Balaa kweli kwa maskini Kombo ambaye akikumbuka
alivyopendwa hapo mwanzoni na namna mambo yalinwendea anakata tamaa
kabisa na maisha. Hapumui na sasa majirani wanaanza kupigwa na mshtuko
na hata kabla ya gari la kumbeba kwenda hospitalini halijafika,anavuta
pumzi moja nzito na kutulia tuli. Hasogei wala kutikisika. Haikuwa
kuzirai tu bali alizirai milele,akawa amekamilisha mkataba wake na
Muumba wake pia.